Ja, jy kan ’n uitstekende leier wees! - WelstandWelstand
Tuis / Advies / Ja, jy kan ’n uitstekende leier wees!
Ja, jy kan ’n uitstekende leier wees!
Maandag | 29 Januarie | 2018
Deur Rene Pfaff
Om ’n goeie leier te wees. moet jy basiese kennis en leierskapsvaardighede hê en dit suksesvol toepas. Om ’n uitstekende leier te wees, moet egter jy sekere leierskapsdimensies in jou alledaagse optrede en gedrag weerspieel. Die goeie nuus is dat jy hierdie dimensies kan aanleer en vervolmaak om sodoende jou potensiaal as leier in jou besigheid, gemeenskap of familie ten volle te benut.
Is jý gereed om ’n uitstekende leier te wees?
Baie mense vervul leierskapsposisies in hul organisasies, gemeenskappe of families. Die vraag is watter eienskappe of dimensies ’n persoon moet hê om as ’n goeie leier beskou te word en hoe hy hierdie eienskappe kan aanleer?
Daar is oor die eeue heen baie boeke oor leierskap geskryf waarin die eienskappe van ’n goeie leier opgenoem word. Natuurlik is daar baie tegniese kennis en vaardighede wat iemand in hierdie rol kan help. Uit ons ondervinding is dit egter duidelik dat suksesvolle leiers oral sekere basiese dimensies en gedrag toon.
Hier volg ’n paar sleuteldimensies wat by uitstekende leiers gesien kan word:
Eienaarskap. Suksesvolle leiers deel eienaarskap van hul span se suksesse maar neem ook eienaarskap wanneer dinge nie so goed gaan nie. Hulle vra wat hulle as leiers anders kon gedoen het in ’n bepaalde situasie in plaas daarvan om verskonings te soek, ander persone of departemente te blameer of vinger te wys na mense wat aan hulle rapporteer. Hulle vra ook tydens prestasiegesprekke hoe hulle as leiers mense kan help om beter te presteer in die toekoms. Uitstekende leiers meet hul eie sukses aan die sukses van die span wat hulle lei.
Nuuskierigheid. Suksesvolle leiers bly te alle tye nuuskierig en gefokus op wat hul kan leer en hoe hulle as leiers kan ontwikkel. Goeie leiers is nie die hele tyd op die verdediging nie. Sommige leiers se fokus is altyd daarop gerig om te bewys dat sy of haar opinie die regte een is eerder as om te fokus op wat hulle van andere kan leer. Indien ’n leier altyd op die verdediging is, kan hy of sy kosbare leerervaringe in die proses miskyk. Uitstekende leiers is ook bereid om soms foute te maak aangesien dit dikwels die beste leerskool is.
Integriteit. Dit klink na ’n ooglopende eienskap maar is nie altyd so maklik in die praktyk nie. Integriteit beteken dat leiers se optrede en gedrag in ooreenstemming is met die waardes wat hulle as hul eie voorhou en dat dít wat hul van hul spanlede verwag ook is wat die spanlede van die leier kan verwag. Hulle is ook konsekwent en lojaal in hul optrede. Dikwels vra leiers dat hul spanlede spaarsaam moet wees en luukshede moet uitskakel, terwyl die bestuurspan self geld aan luukshede en persoonlike gerief verspil. Dit is nie integriteit nie.
Sensitiwiteit. Die begrip van emosionele intelligensie is al welbekend. Dit is waarop sensitiwiteit fokus. Is die leier steeds sensitief vir sy of haar eie emosies sowel as wat die impak van sy of haar gedrag en besluite op andere se emosies is? Hulle bly sensitief en vra dikwels hoe hul kliënte en spanlede oor besluite voel voordat hul dit implementeer. Leiers met sensitiwiteit kommunikeer besluite en veranderinge gereeld aangesien hulle sensitief is vir die feit dat verandering vir mense moeilik is en dat konsultasie en kommunikasie hierdie uitdagings kan verlig.
Passie. Leiers wat ander inspireer, is diegene wat totaal seker is dat hulle op die regte tyd op die regte plek is. Hulle vervul nie net hierdie rol omdat hulle daardeur wil geld verdien, as gevolg van skuldgevoelens of omdat andere dit verwag nie. Hulle vervul hierdie rol met energie en passie omdat hulle WEET dat dit die plek is waar hul ’n verskil kan maak en waar hulle werklik wil wees. Hierdie leiers se liefde vir hul werk word duidelik gesien in alles wat hulle sê en doen.
Dapperheid. Suksesvolle leiers skram nie weg daarvan om moeilike dinge aan te spreek indien dit vereis word nie, om soms ongewilde besluite te neem of die bul by die horings te pak nie. Hulle is ook oop en gewillig om dieselfde eerlikheid van hul spanlede te ontvang, om moeilike kwessies in die span te bespreek en te debateer eerder as om dit te ignoreer. Hulle beweeg geredelik uit hul gemaksone al is dit dikwels die moeilikste opsie om te volg. So ’n leier is ook bereid om risiko’s te loop indien die span daarby kan baat.
Wysheid. Uitstekende leiers is diegene wat goeie oordeelsvermoë Hulle leer uit hul foute en ervaringe in die verlede en is in staat om die toekomsmoontlikhede en -uitdagings akkuraat te voorspel. So ’n leier vra baie vrae en maak op die regte tyd van kenners en spesialiste gebruik. Hulle kan ’n probleem vanuit verskeie oogpunte beskou en weeg altyd die voor- en nadele van ’n besluit op voordat hulle tot aksie oorgaan. ’n Uitstekende leier is objektief en neem nie emosionele of impulsiewe besluite nie.
Om ’n goeie leier te wees, moet jy basiese kennis en leierskapsvaardighede hê en dit suksesvol toepas. Om ’n uitstekende leier te wees moet jy egter bogenoemde dimensies in jou alledaagse optrede en gedrag weerspieel. Die goeie nuus is dat jy hierdie dimensies kan aanleer, inoefen en vervolmaak om sodoende jou potensiaal as leier ten volle te benut.